b'\n_START_ARTICLE_\nIt\xc3\xa4-Timor\n_START_SECTION_\nVarhaiset vaiheet ja siirtomaa-aika\n_START_PARAGRAPH_\nTimorin historiasta ennen 1500-lukua tiedet\xc3\xa4\xc3\xa4n kovin v\xc3\xa4h\xc3\xa4n. Kiinalaiset ja jaavalaiset kauppiaat ovat k\xc3\xa4yneet siell\xc3\xa4 ainakin 1200-luvulla, mahdollisesti jo 600-luvulla._NEWLINE_Portugalilaiset kauppiaat saapuivat Timorin saarelle vuoden 1510 vaiheilla. Ensimm\xc3\xa4iset sinne asettuneet portugalialiset olivat dominikaanivelji\xc3\xa4, jotka perustivat l\xc3\xa4hetysaseman 1556. Portugalilaiset pyrkiv\xc3\xa4t laajentamaan sotilasvaltaansa saarella 1642, ja t\xc3\xa4st\xc3\xa4 huolestuneena hollantilaiset perustivat oman tukikohtansa saaren l\xc3\xa4nsiosaan 1653. Vuonna 1853 saari jaettiin Hollannin ja Portugalin kesken. Portugalilaiset hallitsivat maata paikallisten p\xc3\xa4\xc3\xa4llik\xc3\xb6iden avulla, ja heid\xc3\xa4n todellinen valtansa rajoittui pitk\xc3\xa4\xc3\xa4n Dilin l\xc3\xa4hiseutuun. 1800-luvun lopussa ja 1900-luvulla Portugali kuitenkin tiukensi otetaan sis\xc3\xa4maasta, lis\xc3\xa4si kahvinviljely\xc3\xa4 ja timorilaisten tuotteiden vienti\xc3\xa4. Saaren eliitti muodostui katolisten seminaarien oppilaista.\n_START_SECTION_\nItsen\xc3\xa4isyysjulistus ja Indonesian miehitys\n_START_PARAGRAPH_\nPortugalin Timor (saaren it\xc3\xa4inen puolisko) julisti itsen\xc3\xa4isyytens\xc3\xa4 28. marraskuuta 1975, mutta Indonesian armeija hy\xc3\xb6kk\xc3\xa4si maahan silloisen liittolaisensa Yhdysvaltojen aseellisen ja diplomaattisen tuen turvin ja valtasi It\xc3\xa4-Timorin 9 p\xc3\xa4iv\xc3\xa4\xc3\xa4 my\xc3\xb6hemmin, 7. joulukuuta. Seuraavat 25 vuotta kest\xc3\xa4neen indonesialaismiehityksen aikana kuoli eri arvioiden mukaan 100\xc2\xa0000\xe2\x80\x93250\xc2\xa0000 it\xc3\xa4timorilaista (10\xe2\x80\x9325 prosenttia v\xc3\xa4est\xc3\xb6st\xc3\xa4). USA huolehti Indonesian armeijan aseistuksesta ja rahoituksesta yhdess\xc3\xa4 liittolaistensa kanssa. Kansanmurha on yksi pahimmista toisen maailmansodan j\xc3\xa4lkeen._NEWLINE_Itsen\xc3\xa4istymistaistelu ei kuitenkaan p\xc3\xa4\xc3\xa4ttynyt t\xc3\xa4h\xc3\xa4n. Sit\xc3\xa4 johti sissiliike Falintil. Lopulta, kansainv\xc3\xa4listen painostusten j\xc3\xa4lkeen, 30. elokuuta 1999 pidetyss\xc3\xa4 kansan\xc3\xa4\xc3\xa4nestyksess\xc3\xa4 it\xc3\xa4timorilaiset \xc3\xa4\xc3\xa4nestiv\xc3\xa4t ylivoimaisesti itsen\xc3\xa4isyyden puolesta. Kansan\xc3\xa4\xc3\xa4nestyksen j\xc3\xa4lkeen levottomuuksia aiheuttivat j\xc3\xa4lleen Indonesian armeija ja sen aseistamat puolisotilaalliset joukot. Australialaisten johtamat rauhanturvajoukot vakiinnuttivat oloja._NEWLINE_Kansan\xc3\xa4\xc3\xa4nestyksen j\xc3\xa4lkeen It\xc3\xa4-Timorin itsen\xc3\xa4istymiseen 2002 asti It\xc3\xa4-Timor toimi brasilialaisen Sergio Vieira de Mellon johtaman YK:n v\xc3\xa4liaikaishallinnon alaisuudessa. Hein\xc3\xa4kuussa 2001 Indonesia ja It\xc3\xa4-Timor sopivat \xc3\xb6ljy- ja kaasutulojen jakamisesta. Ensimm\xc3\xa4isiss\xc3\xa4 vaaleissa 2001, joissa valittiin It\xc3\xa4-Timorin perustuslakia s\xc3\xa4\xc3\xa4t\xc3\xa4v\xc3\xa4 kansankokous, l\xc3\xa4hes 2/3 paikoista sai entinen vapautusliike Fretilin. Muut paikat jaettiin yhdeks\xc3\xa4n muun puolueen kesken. Alkuvuodesta 2001 Indonesia ja It\xc3\xa4-Timor allekirjoittivat suhteiden liennytt\xc3\xa4miseen t\xc3\xa4ht\xc3\xa4\xc3\xa4vi\xc3\xa4 sopimuksia. Maan ensimm\xc3\xa4iseksi presidentiksi valittiin Xanana Gusm\xc3\xa3o, ja p\xc3\xa4\xc3\xa4ministeriksi nousi Fretilinin pitk\xc3\xa4aikainen johtaja Mari Alkatiri.\n_START_SECTION_\nItsen\xc3\xa4isyyden ajan levottomuuksia\n_START_PARAGRAPH_\nIt\xc3\xa4-Timor itsen\xc3\xa4istyi 20. toukokuuta 2002, jolloin presidentti vannoi virkavalansa ja perustuslakia s\xc3\xa4\xc3\xa4t\xc3\xa4nyt kansankokous nimesi itsens\xc3\xa4 perustuslain tarkoittamaksi parlamentiksi. Syyskuussa 2002 It\xc3\xa4-Timorista tuli YK:n j\xc3\xa4sen._NEWLINE_Kev\xc3\xa4\xc3\xa4n ja kes\xc3\xa4n 2006 levottomuudet p\xc3\xa4\xc3\xa4kaupunkiseudulla vaativat satojen ihmisen hengen. Sotilaat kapinoivat v\xc3\xa4itetyn etnisen syrjinn\xc3\xa4n takia. P\xc3\xa4\xc3\xa4ministeri Mari Alkatiri kutsui 24. toukokuuta ulkomailta apua v\xc3\xa4kivaltaisuuksien rauhoittamiseksi. Presidentti Gusm\xc3\xa3o vaati televisiol\xc3\xa4hetyksess\xc3\xa4 p\xc3\xa4\xc3\xa4ministerin eroa. Fretilin-puolue tuki h\xc3\xa4nt\xc3\xa4, mutta yhdeks\xc3\xa4n ministeri\xc3\xa4 erosi protestiksi. Alkatiri luovutti ja Horta nimitettiin h\xc3\xa4nen seuraajakseen. Kev\xc3\xa4\xc3\xa4n ja kes\xc3\xa4n v\xc3\xa4kivaltaisuudet ajoivat toista sataa tuhatta it\xc3\xa4timorilaista maan sis\xc3\xa4isiksi pakolaisiksi._NEWLINE_Horta voitti presidentinvaalit toukokuussa 2007. Hein\xc3\xa4kuussa 2007 pidettiin parlamenttivaalit, joissa maata itsen\xc3\xa4istymisest\xc3\xa4 asti hallinnut Fretilin sai j\xc3\xa4lleen eniten \xc3\xa4\xc3\xa4ni\xc3\xa4 (29\xc2\xa0prosenttia), mutta Xanana Gusm\xc3\xa3on kokoama nelj\xc3\xa4n puolueen koalitio pyrki kokoamaan hallituksen._NEWLINE_Helmikuussa 2008 vuoden 2006 kapinallisista koostuva joukko ampui presidentti Hortaa, joka loukkaantui vakavasti. Kapinalliset iskiv\xc3\xa4t my\xc3\xb6s p\xc3\xa4\xc3\xa4ministeri Xanana Gusm\xc3\xa3oa vastaan, mutta h\xc3\xa4n ei loukkaantunut. Kes\xc3\xa4ll\xc3\xa4 2009 viimeinen vuoden 2006 konfliktin synnytt\xc3\xa4mist\xc3\xa4 maan sis\xc3\xa4isist\xc3\xa4 pakolaisleireist\xc3\xa4 suljettiin.\n_START_SECTION_\nPolitiikka\n_START_PARAGRAPH_\nIt\xc3\xa4-Timor on semipresidentiaalinen tasavalta. It\xc3\xa4-Timorin presidentti valitaan viiden vuoden v\xc3\xa4lein. H\xc3\xa4nell\xc3\xa4 on rajoitettu veto-oikeus lakeja s\xc3\xa4\xc3\xa4dett\xc3\xa4ess\xc3\xa4 ja oikeus hajottaa parlamentti. Parlamentti (Parlamento Nacional) on yksikamarinen, ja sen edustajat valitaan suoralla vaalilla viiden vuoden v\xc3\xa4lein. Kansanedustajien m\xc3\xa4\xc3\xa4r\xc3\xa4 voi vaihdella 52 ja 65 v\xc3\xa4lill\xc3\xa4. Vuonna 2007 valitussa parlamentissa suurimmat puolueet ovat Itsen\xc3\xa4isen It\xc3\xa4-Timorin vallankumousrintama Fretilin (21 paikkaa), Timorin j\xc3\xa4lleenrakennuksen kansalliskongressi CNRT (18 paikkaa) ja sosiaalidemokraattien yhteenliittym\xc3\xa4 ASDT-PSD, jolla on 11 paikkaa. Maan itsen\xc3\xa4istymisen aikaan Indonesia kuvasi Fretilini\xc3\xa4 kommunistiseksi, mutta puoluejohto ilmoitti sen olevan sosiaalidemokraattinen. Allianssiksi kutsuttua ASDT-PSD-yhteenliittym\xc3\xa4\xc3\xa4 (Associa\xc3\xa7\xc3\xa3o Social-Democrata Timorense ja Partido Social Democrata) on kuvattu kahden keskustavasemmistolaisen puolueen vaalien alla solmituksi vaaliliitoksi. CNRT:n sijoittaminen oikeisto-vasemmisto-akselille on vaikeaa, sit\xc3\xa4 on kuvattu sateenvarjopuolueeksi ja se henkil\xc3\xb6ityy vahvasti perustajaansa Xanana Gusm\xc3\xa3ohon. Kotisivullaan se mainitsee haluavansa tuoda kansalaisten \xc3\xa4\xc3\xa4nen kuuluviin._NEWLINE_Kev\xc3\xa4\xc3\xa4n 2012 vaaleissa presidentiksi valittiin toisella kierroksella armeijan entisen komentajan Taur Matan Ruak vaikka ennakkosuosikkina oli pidetty Francisco Guterresia._NEWLINE_Kev\xc3\xa4\xc3\xa4n 2017 vaaleissa presidentiksi valittiin Francisco "Lu Olo" Guterres, joka sai  295 048 \xc3\xa4\xc3\xa4nt\xc3\xa4 eli 57,10% kaikista annetuista \xc3\xa4\xc3\xa4nist\xc3\xa4.\n_START_SECTION_\nV\xc3\xa4est\xc3\xb6\n_START_PARAGRAPH_\nArviot It\xc3\xa4-Timorin v\xc3\xa4est\xc3\xb6st\xc3\xa4 ailahtelevat suuresti. Vuonna 2014 CIA julkisti arvion 1,2 miljoonaa, mutta mainitsi ett\xc3\xa4 muut l\xc3\xa4hteet puhuvat jopa vain 800\xc2\xa0000:sta. Vuoden 2010 v\xc3\xa4est\xc3\xb6nlaskennassa asukkaita oli 1,1 miljoonaa, ja vuosittainen v\xc3\xa4est\xc3\xb6nkasvu 2,4 prosentin luokkaa. Tuolloin 70% asukkaista asui maaseudulla, vaikka p\xc3\xa4\xc3\xa4kaupunki Dili oli kasvanut kolmanneksella vuosien 2004 ja 2010 v\xc3\xa4lill\xc3\xa4._NEWLINE_It\xc3\xa4-Timorin viralliset kielet ovat portugali ja tetum. Maassa puhutaan lis\xc3\xa4ksi ty\xc3\xb6kieliksi kutsuttuja indonesiaa ja englantia sek\xc3\xa4 yhteens\xc3\xa4 19 heimokielt\xc3\xa4._NEWLINE_Uskonnoltaan 98\xc2\xa0prosenttia it\xc3\xa4timorilaisista on roomalaiskatolisia. Muslimeja on 1\xc2\xa0prosenttia ja protestantteja 1\xc2\xa0prosenttia._NEWLINE_YK:n vuosituhattavoitteista kahta pidet\xc3\xa4\xc3\xa4n vuoden 2010 arvion mukaan todenn\xc3\xa4k\xc3\xb6isen\xc3\xa4 ja kolmea mahdollisena tavoittaa. Todenn\xc3\xa4k\xc3\xb6isi\xc3\xa4 ovat tavoitteet ulottaa peruskoulutus kaikille ja edist\xc3\xa4\xc3\xa4 sukupuolten v\xc3\xa4list\xc3\xa4 tasa-arvoa. Mahdollisia tavoitteita ovat lapsikuolleisuuden ja \xc3\xa4itien kuolleisuuden v\xc3\xa4hent\xc3\xa4minen ja ymp\xc3\xa4rist\xc3\xb6n kest\xc3\xa4v\xc3\xa4 kehitys. Sen sijaan k\xc3\xb6yhyyteen, tarttuviin tauteihin ja kansainv\xc3\xa4liseen yhteisty\xc3\xb6h\xc3\xb6n liittyvist\xc3\xa4 tavoitteista ei ole tarpeeksi tietoa niiden saavuttamisen arvioimiseksi.\n_START_SECTION_\nUskonto\n_START_PARAGRAPH_\nUskonnonvapaus on taattu perustuslaissa ja sit\xc3\xa4 kunnioitetaan my\xc3\xb6s k\xc3\xa4yt\xc3\xa4nn\xc3\xb6ss\xc3\xa4. Melkein kaikki it\xc3\xa4timorilaiset ovat katolilaisia, mutta siell\xc3\xa4 on my\xc3\xb6s pieni\xc3\xa4 ryhmi\xc3\xa4 protestantteja, muslimeja, hinduja ja buddhalaisia. Perinteiset kotimaiset uskonnot ovat my\xc3\xb6skin t\xc3\xa4rke\xc3\xa4ss\xc3\xa4 asemassa. Islaminusko tuli alueelle indonesialaissiirtolaisten mukana p\xc3\xa4\xc3\xa4asiallisesti 1990-luvulla.\n_START_SECTION_\nKulttuuri\n_START_PARAGRAPH_\nIt\xc3\xa4-Timorin alkuper\xc3\xa4inen austronesialainen kulttuuri on saanut vaikutteita monelta suunnalta, sek\xc3\xa4 roomalaiskatolisilta portugalilaisilta ett\xc3\xa4 malaijeilta. Lukutaidottomuus on yleist\xc3\xa4, sill\xc3\xa4 vuonna 2010 maan yli 15-vuotiaista lukutaitoisia oli vain 58,3 prosenttia. Maassa on vahva runoperinne. Vallankumousjohtaja Xanana Gusm\xc3\xa3o on poliittisen uransa ohella kirjoittanut kirjoja._NEWLINE_Kansallisiset muistiorganisaatiot olivat Unescon loppuvuoden 2017 kartoituksen perusteella heikossa kunnossa. It\xc3\xa4-Timorin kansalliskirjaston rakennusty\xc3\xb6t oli kuitenkin saatu alulle. Paljolti Timorinmeren \xc3\xb6ljynporaustuloilla rahoitetun kansalliskirjaston oli m\xc3\xa4\xc3\xa4r\xc3\xa4 valmistua vuonna 2019. _NEWLINE_Radio on t\xc3\xa4rke\xc3\xa4 viestint\xc3\xa4v\xc3\xa4line, se saavuttaa noin 90 prosenttia asukkaista. Kansallinen yleisradioyhti\xc3\xb6 perustettiin 2002. Radion lis\xc3\xa4ksi se py\xc3\xb6ritt\xc3\xa4\xc3\xa4 televisiota, jota kuitenkin seuraa pienempi osuus v\xc3\xa4est\xc3\xb6st\xc3\xa4 kuin radiota. Kes\xc3\xa4kuussa 2010 maassa oli 2\xc2\xa0100 internetin k\xc3\xa4ytt\xc3\xa4j\xc3\xa4\xc3\xa4._NEWLINE_Maa on osallistunut olympialaisiin 2004 ja 2008. Ensimm\xc3\xa4isell\xc3\xa4 kerralla sill\xc3\xa4 oli edustajat sek\xc3\xa4 miesten ett\xc3\xa4 naisten maratonilla, j\xc3\xa4lkimm\xc3\xa4isell\xc3\xa4 kerralla vain naisten maratonilla. Mitaleita ei ole tullut. It\xc3\xa4-Timorin jalkapallomaajoukkue on FIFAn rankingissa lokakuussa 2010 sijalla 201. Maassa on kymmenen jalkapalloseuraa, joissa pelaa yhteens\xc3\xa4 500 rekister\xc3\xb6ity\xc3\xa4 pelaajaa.'